**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 30.08.2017, ora 8.00 – 31.08.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 31.08.2017, ora 7.00**

**RÂURI**

Debitele au fost în general staționare, exceptând râurile din bazinele: Bistriţa, Trotuş, Putna, Bârlad, cursul superior al Prutului, cursurile inferioare ale Argeşului şi Ialomiţei şi pe râurile din Dobrogea, unde au fost în scǎdere.

Debitele se situează, în general, la valori cuprinse între 30-90% din mediile multianuale lunare, mai mari pe Teleorman, Sabar, bazinul superior al Ialomiței și mai mici pe unele râuri din bazinele Someșului, Mureșului, pe: Crasna, Crișul Negru, Crișul Repede, unii afluenţi ai Oltului, pe Râul Doamnei şi pe cursul Siretului.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general staţionare, exceptând râurile din bazinele: Bistriţa, Trotuş, Putna, cursul superior al Prutului şi pe râurile din Dobrogea, unde vor fi în scădere uşoară.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 30 – 31.08.2017 a fost în scădere, având valoarea de 2900 m3/s, situându-se sub media multianuală a lunii august (4300 m3/s).

În aval de Porţile de Fier debitele au fost în scădere pe sectorul Gruia – Zimnicea şi în creştere pe sectorul Giurgiu – Tulcea.

Debitul la intrarea în ţară (secţiunea Baziaş) va fi în scădere (2800 m3/s).

În aval de Porţile de Fier debitele vor fi în scădere pe sectorul Gruia – Zimnicea, staţionare pe sectoarele Giurgiu – Olteniţa şi Vadu Oii – Tulcea şi în creştere pe sectorul Călăraşi – Hârşova.

**2.** **Situaţia meteorologică în intervalul 30.08.2017, ora 8.00 – 31.08.2017, ora 6.00**

**ÎN ŢARĂ**

Vremea a fost predominant frumoasă, iar valorile termice diurne, deși au crescut ușor în aproape toată țara, în regiunile extracarpatice au continuat să se situeze, în general, ușor sub mediile climatologic specifice acestei perioade din an. Cerul a fost mai mult senin, exceptând sudul teritoriului și zona Carpaților Meridionali, unde pe timpul zilei a fost variabil. Vântul a suflat slab și moderat, cu intensificări izolate ziua în Moldova și Dobrogea. Temperaturile maxime s-au încadrat între 20 de grade la Sulina și 30 de grade la Calafat, Băile Herculane, Chișineu-Criș, Jimbolia și Sânnicolau Mare, iar la ora 06.00 se înregistrau temperaturi cuprinse între 4 grade la Miercurea Ciuc și 19 grade la Șiria si Dumbrăvița de Codru.

**LA BUCUREŞTI**

Vremea a fost predominant frumoasă, iar valorile termice diurne, în general comparabile cu cele înregistrate în ziua anterioară, s-au situat usor sub cele climatologic specifice acestei date din an. Cerul a fost variabil pe parcursul zilei și mai mult senin noaptea, iar vântul a suflat slab. Temperatura maximă a fost de 25 de grade la Afumați și Băneasa și 26 de grade la Filaret, iar la ora 06.00 erau 10 grade la Băneasa, 12 grade la Afumați și 13 grade la Filaret.

**3. Prognoza meteorologică în intervalul 31.08.2017, ora 8.00 – 01.09.2017, ora 8.00**

**ÎN ŢARĂ**

Vremea se va menţine frumoasă şi va continua să se încălzească, devenind, astfel, local, călduroasă în regiunile vestice şi sud-vestice. Cerul va fi mult senin, iar vântul va sufla slab până la moderat. Temperaturile maxime se vor încadra între 21...22 de grade în zona Deltei Dunării şi 32 de grade în Banat şi în sud-vestul Olteniei, iar cele minime vor fi cuprinse de la 3...4 grade în depresiunile Carpaților Orientali, până la 19...20 de grade în Dealurile de Vest. Izolat, spre sfârșitul intervalului, în zonele joase vor fi condiții de ceață.

**LA BUCUREŞTI**

Vremea va fi frumoasă și va continua să se încălzească. Cerul va fi mai mult senin, iar vântul va sufla în general slab. Temperatura maximă se va situa în jurul valorii de 28 de grade, iar cea minimă va fi de 13...15 grade.

***II. CALITATEA APELOR***

Nu s-au semnalat evenimente deosebite.

***II. CALITATEA MEDIULUI***

**1. În domeniul aerului**

**Comisariatul Județean Bacău, din cadrul Gărzii Naționale de Mediu,** informează că în data de 29.08.2017 a fost finalizată lichidarea incendiului izbucnit la Depozitul de deșeuri municipale Bacău, izbucnit la data de 12.08.2017. Întreaga suprafață afectată este complet copertată și nu s-au mai semnalat focare de adâncime reactivate. Pentru siguranța și prevenirea unei posibile reactivări de focare izolate de adâncime, UAT Bacău are pregătite utilaje și stocul de material inert pentru continuarea copertării; de asdemenea, ISUJ Bacău a păstrat pe amplasament o autospecială pentru intervenție. Se continuă transvazarea deșeurilor depozitate din celula 2 în celula 1, până la data actuală transvazându-se aproximativ 80% din cantitatea de deșeuri depozitată.

**Comisariatul Județean Timiș din cadrul Gărzii Naționale de Mediu** informează despre un incendiu izbucnit la data de 30.08.2017, orele 11.00, la o hală de topitorie aluminiu de 500 mp, aparținând SC SAAB CASTING SRL, din comuna Parta, DN 59 Timișoara-Moravița, km 16, județul Timiș. Echipajele ISU Banat au acționat cu 10 autospeciale, iar lichidarea incendiului s-a încheiat în aceeași zi, la ora 16.00. S-a contactat APM Timiș pentru efectuarea determinărilor de calitate aer și verificare înregistrări date stație monitorizare calitatea aerului și s-a constatat că pe parcursul zilei nu s-au înregistrat depășiri ale pragurilor de alertă pentru NO2 și SO2. GNM CJ Timiș va investiga cauzele și urmările incendiului.

**2. În domeniul solului şi vegetaţiei**

**Garda Forestieră Suceava** raportează izbucnirea, la data de 27.08.2017, ora 14.00, unui incendiu care a afectat 0.3 ha litieră, pe raza OS Falcău, DS Suceava, într-un fond forestier proprietate a statului. Incendiul a fost stins în aceeași zi, la ora 19.00, prin intervenția a 12 reprezentanți silvici, 9 pompieri și 8 cetățeni. Cauza probabilă: posibil o țigară aprinsă aruncată pe jos.

**Garda Forestieră Suceava** raportează izbucnirea, la 27.08.2017, ora 14.00, unui incendiu care a afectat 0.02 ha litieră pe raza OS Solca, DS Suceava, com Drăgoiești, într-un fond forestier proprietate privată. Incendiul a fost stins în aceeași zi, la ora 15.00, prin intervenția a 2 reprezentanți silvici, 7 pompieri și 6 cetățeni. Cauza probabilă: descărcări electrice pe fondul instabilității atmosferice.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**